B4-0342, 0343, 0344, 0345, 0346, 0347, 0352/97

Ψήφισμα σχετικά με την κατάσταση στη Μέση Ανατολή

Το Ευρωπαϊκό Κοινοβούλιο,

- έχοντας υπόψη τα προγενέστερα ψηφίσματά του σχετικά με την ειρηνευτική διαδικασία στη Μέση Ανατολή και ιδίως τα ψηφίσματα της 14ης Νοεμβρίου 1996 ((ΕΕ C 362 της 2.12.1996, σελ. 255.)) και της 13ης Μαρτίου 1997 ((ΣΠ της ημερομηνίας αυτής, Μέρος ΙΙ, σημείο 11.)),

- έχοντας υπόψη τα ψηφίσματα 242 και 338 του Συμβουλίου Ασφαλείας των Ηνωμένων Εθνών,

- έχοντας υπόψη τις δηλώσεις του Συμβουλίου της 1ης Οκτωβρίου 1996 και της 27ης Φεβρουαρίου 1997 σχετικά με τη Μέση Ανατολή,

A. λαμβάνοντας υπόψη ότι η κατασκευή των νέων ισραηλινών οικισμών, ιδίως στην Ανατολική Ιερουσαλήμ, αντιτίθεται στο ψήφισμα 242 του Συμβουλίου Ασφαλείας των Ηνωμένων Εθνών και αποτελεί μείζον εμπόδιο για την ειρήνη,

Β. λαμβάνοντας υπόψη ότι η έξαρση της βίας και των τρομοκρατικών ενεργειών είχε ως αποτέλεσμα πολλά θύματα μεταξύ των ισραηλινών πολιτών,

Γ. επισημαίνοντας ότι η τρομοκρατία δεν πρέπει να θεωρείται ποτέ μέσο για την υπεράσπιση ενός σκοπού,

Δ. επισημαίνοντας την τελευταία πρωτοβουλία της Ένωσης, που ανελήφθη στις 7 Απριλίου 1997, και συνίστατο στην πρόταση ενός κώδικα συμπεριφοράς για τους Ισραηλινούς και τους Παλαιστινίους που θα στηρίζεται στις εξής τρεις αρχές: μια ρητή δέσμευση της Παλαιστινιακής Αρχής να ενισχύσει τον αγώνα κατά της βίας και της τρομοκρατίας για να καθησυχάσει το Ισραήλ, την αποφυγή μονομερών πρωτοβουλιών και τη διακοπή των ισραηλινών εποικισμών στα παλαιστινιακά εδάφη,

Ε. γνωρίζοντας ότι τόσο στο Ισραήλ όσο και μεταξύ των Παλαιστινίων πολλοί τάσσονται υπέρ της επανάληψης των ειρηνευτικών διαπραγματεύσεων με σεβασμό του πνεύματος και του γράμματος των συμφωνιών του Όσλο και της Μαδρίτης, και πεπεισμένο ότι μπορεί να βρεθεί διέξοδος μόνον με αυστηρή εφαρμογή των αρχών και των συμφωνιών που προσυπέγραψαν το Ισραήλ όσο και οι παλαιστινιακές αρχές,

1. ζητεί από όλα τα ενδιαφερόμενα μέρη να τηρούν τις συμφωνίες του Όσλο σε όλες τους τις εκφάνσεις με ειδική έμφαση στο μόνιμο καθεστώς της Ιερουσαλήμ, και επαναλαμβάνει το αίτημά του για την άμεση διακοπή του σχεδίου Har Homa[semigr ]

2. καταδικάζει τις πρόσφατες τρομοκρατικές ενέργειες και εκφράζει τα συλλυπητήριά του στις οικογένειες των θυμάτων της τρομοκρατίας[semigr ]

3. επαναλαμβάνει ότι καταδικάζει με έμφαση κάθε πράξη τρομοκρατίας που πλήττει αυθαιρέτως αθώους, και καλεί τις παλαιστινιακές και ισραηλινές αρχές να λάβουν όλα τα επιβαλλόμενα μέτρα για την εκρίζωση της τρομοκρατίας από τα εδάφη που βρίσκονται υπό τον έλεγχό τους[semigr ]

4. απευθύνει έκκληση στις γειτονικές χώρες να προωθήσουν την ειρηνευτική διαδικασία ζητώντας επιμόνως από τα μέρη να ακολουθούν και να εφαρμόζουν τις αρχές και συμφωνίες που προσυπέγραψαν[semigr ]

5. συντάσσεται με τις ενέργειες του Συμβουλίου και καλεί τις Ηνωμένες Πολιτείες να αναδεχθούν την πρόταση για κώδικα συμπεριφοράς των δύο πλευρών και να συστρατευθούν σε μια κοινή δραστηριοποίηση με την Ευρωπαϊκή Ένωση με σκοπό την αναθέρμανση της ειρηνευτικής διαδικασίας[semigr ]

6. καλεί, παράλληλα, την Κυβέρνηση του Ισραήλ και την Παλαιστινιακή Αρχή να λάβουν υπόψη τους τις πρόσφατες προτάσεις του Συμβουλίου και να ενεργήσουν αναλόγως[semigr ]

7. προσδοκά από την Ισραηλινή Κυβέρνηση να λάβει θετικά μέτρα για την ανάκαμψη της οικονομίας στα εδάφη υπό παλαιστινιακό έλεγχο, κυρίως για το άνοιγμα του λιμένα της Γάζας και τη βελτίωση των μέσων μεταφοράς και τηλεπικοινωνιών, ιδιαίτερα όσον αφορά τις διασυνδέσεις μεταξύ της Λωρίδας της Γάζας και της Υπεριορδανίας καθώς και την πραγματοποίηση των εργασιών για τον λιμένα και τον αερολιμένα της Γάζας, προκειμένου να βοηθηθεί ο παλαιστινιακός λαός να βγεί από την απομόνωση και την οικονομική και κοινωνική του ένδεια[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στις κυβερνήσεις των Ηνωμένων Πολιτειών και του Ισραήλ, καθώς και στην Παλαιστινιακή Αρχή.